钦定古今图书集成/明伦汇编/闺媛典/第016卷 > 临江仙三首〈二体〉 前人
## 钦定古今图书集成/明伦汇编/闺媛典/第016卷 > 临江仙三首〈二体〉 前人

碧染长空池似镜，倚楼闲望凝睛。满衣红藕细香清。
象床珍簟，山障掩，玉琴横。暗想昔年欢笑事，如今
赢得愁生。博山炉煖澹烟轻。蝉吟人静，残日傍，小窗
明。

幽闺小槛春光晚，柳浓花澹莺稀。旧欢思想尚依依。
翠嚬红敛，终日损芳菲。何事狂夫音信断，不如梁
燕犹归。画堂深处麝烟微，屏虚枕冷，风细雨霏霏。
月色穿窗风入竹，倚屏双黛愁时。砌花含露两三枝。
如啼恨脸，魂断损容仪。香烬暗销金鸭冷，可堪孤
负前期。绣襦不整鬓鬟欹，几多惆怅，情绪在天涯。